Diari Oficial de la Generalitat Valenciana


Sumari del DOGV 2365, del 13-10-1994 (1994/832627)

ORDRE de 15 de setembre de 1994, de la Conselleria d'Agricultura, Pesca i Alimentació, d'ajudes a la reposició de plantes de cítrics en explotacions afectades per les inundacions de 1982 en determinats municipis.
--------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/09/15/(2)/dof/vci/html**

### Dades del document

Número de DOGV
:   2365

Data del DOGV
:   13-10-1994

Secció del DOGV
:   DISPOSICIONS GENERALS

Número del document
:   1994/832627


Data del document
:   15-09-1994

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 15 de setembre de 1994, de la Conselleria d'Agricultura, Pesca i Alimentació, d'ajudes a la reposició de plantes de cítrics en explotacions afectades per les inundacions de 1982 en determinats municipis. [94/6904]  
El Reial Decret Llei 20/1982, de 23 d'octubre, sobre mesures urgents per a reparar els danys causats per les recents inundacions, autoritzava, segons l'article 12, els diversos departaments ministerials perquè, en l'àmbit de les seues competències, dictassen les disposicions o adoptassen les mesures necessàries per a l'execució del que s'estableix en el reial decret llei.  
L'Ordre de 15 de novembre de 1982 del Ministeri d'Agricultura, Pesca i Alimentació, establia diverses mesures urgents de desenvolupament i d'aplicació de l'esmentat reial decret llei. En l'article tercer indicava que les replantacions de cítrics gaudirien d'ajudes equivalents al cost total dels plançons necessaris per a efectuar les esmentades replantacions.  
Fins a la data i en determinats municipis, els agricultors no han pogut realitzar les replantacions perquè les obres de reposició de terres a càrrec del Ministeri d'Agricultura, Pesca i Alimentació no havien finalitzat.  
Per altra part, és necessari d'establir uns criteris de plantació dins d'uns paràmetres anàlegs als establerts en les campanyes anteriors per a plantacions de cítrics, quant al nombre de plantes per unitat de superfície i al preu màxim per planta.  
Per tot açò, i amb l'autorització prèvia del Ministeri d'Agricultura, Pesca i Alimentació per a efectuar els pagaments de les ajudes amb els fons habilitats per a aquesta finalitat,  
ORDENE:  
Article primer  
Els agricultors dels municipis d'Antella, Sumacàrcer i Tous les terres dels quals foren arrasades per les inundacions de 1982 i situades en les zones d'actuació especial de l'Institut de Reforma i Desenvolupament Agrari (IRIDA) (l'Assut, el Franc i altres) i que no pogueren realitzar les replantacions de cítrics per no haver finalitzat les obres de recuperació d'aquestes per l'IRIDA, segons el Reial Decret-Llei 20/1982, de 23 d'octubre, podran sol·licitar ajudes per a la replantació de cítrics.  
Les sol·licituds s'hauran de presentar abans del 31 d'octubre de 1994 i abans del 30 de juny de cada any en els exercicis successius, en els serveis territorials d'aquesta Conselleria o en la forma establerta en l'article 38 de la Llei 30/1992, i s'adreçaran a la Direcció General de Producció Agrària i Pesca de la Conselleria d'Agricultura, Pesca i Alimentació, que les resoldrà.  
Els sol·licitants hauran d'acreditar suficientment que les parcel·les per a les quals sol·liciten aquestes ajudes van ser afectades per les inundacions de 1982 i haver realitzat la plantació dins dels tres últims anys.  
La sol·licitud es resoldrà dins de l'any de la sol·licitud, en cas contrari s'entendrà desestimada, i d'acord amb les disposicions pressupostàries.  
Article segon  
El nombre màxim de plançons amb dret a ajuda per unitat de superfície serà de 500 unitats per hectàrea replantada.  
El preu màxim que s'estimarà, pel que fa a les ajudes a què es refereix aquesta disposició, serà de 600 pessetes per planta.  
Els plançons utilitzats hauran de procedir de vivers autoritzats per a cítrics.  
Per al pagament de la subvenció serà imprescindible haver realitzat la plantació i presentar la factura del viver autoritzat i un certificat de l'entitat bancària amb les dades del compte on s'ha d'efectuar l'ingrés corresponent, abans del 30 de juny de l'any de la sol·licitud, en els serveis territorials d'aquesta Conselleria. L'incompliment d'aquests requisits donarà lloc a la revocació de l'ajuda amb el consegüent reintegrament de les quantitats percebudes més els interessos si escau.  
D'acord amb l'article sisé de l'Ordre de 7 de gener de 1991, de la Conselleria d'Economia i Hisenda, no és exigible als beneficiaris l'acreditació del compliment de les obligacions tributàries davant la Seguretat Social.  
Article tercer  
Les ajudes es concediran a càrrec dels fons finalistes del concepte 44.28.81861.4 del pressupost de la Generalitat Valenciana.  
L'import màxim de les ajudes serà el que es dispose en aquest pressupost per a cada any. Per a l'exercici 1994 es disposen de 500.000 pessetes.  
DISPOSICIó ADDICIONAL  
Es delega en el director general de Producció Agrària i Pesca la concessió o denegació d'aquestes ajudes.  
DISPOSICIó FINAL  
Aquesta ordre vigirà l'endemà de la publicació en el Diari Oficial de la Generalitat Valenciana.  
Valencia, 15 de setembre de 1994  
El conseller d'Agricultura, Pesca i Alimentació,   
JOSEP MARIA COLL COMIN


Còpia Permalink ELI